د ننګرهار بټی کوټ ولسوالۍ کې له یوې زیانمنې کورنۍ سره مرسته وشوه. نن جمعه د روان سپوږمیز کال د رمضان میاشتې په ۱۹مه نېټه د ننګرهار ولایت بټی کوټ ولسوالۍ، باریکاب سیمې په ډپ کلی کې د یوې کورنۍ د کوټې چت پرېوتو له امله، چې په کې یو ماشوم وفات، دوه شدید ټپیان او یو عادی ټپی شوی وو، د افغانی سرې میاشتې له لوری ور سره د پنځه قلمه غیر خوراکی توکو مرسته وشوه. یاده مرسته کې یو عدد خېمه، یو د پخلنځی کیټ، یوه د اوبو بوشکه، شپږ کمپلې او یو ترپال شامل وو، چې د ننګرهار نمایندګۍ د حوادثو مدیریت له لوری، د ځایی سپینږو او مشرانو په حضور کې ورته وسپارل شول او ددې ترڅنګ زیانمنې کورنۍ ته د اوښتې زیان په اړه د صبر جمیل او اجر عظیم غوښتنه وشوه.